送龍孝梅過上海及見郊外巨室
作者：衛宗武
朝代：宋

paragraphs: 宇宙清淑物絜齊，春工告成青帝歸。
雲縫霧織翠萬幄，尤勝紅紫芳菲菲。
高人出郊窮遠目，一童兩屐隨所之。
五茸三泖在指顧，收攬萬象歸詩脾。
袖中三尺貫牛斗，劍光到處神魂悲。
肘間更有不傳妙，禍福隠奧能前知。
高門懸薄奚待往，候迎紫氣爭先馳。
此行直須訪海若，揮斥物怪搜珍奇。
連鰲自可赤手取，何用釣犗五十爲。
十洲三島不難到，御風騎氣從安期。
願君斯遊姑少遲，爲我六月開南枝。